P r e d k l a d a c i a    s p r á v a

Predkladaná Správa o daňových únikoch na spotrebnej dani z liehu a na spotrebnej dani z tabakových výrobkov po vstupe SR do EÚ a návrh opatrení na ich elimináciu  bola vypracovaná na základe Plánu hlavných úloh Ministerstva financií SR  na rok 2005.

Predkladaná správa nadväzuje na vládou Slovenskej republiky prerokovaný materiál „Analýza dopadu nelegálneho trhu s tabakom, tabakovými výrobkami, liehom a liehovinami“, ktorým sa prijali určité opatrenia na zamedzenie daňových únikov na vyššie uvedených komoditách.

Cieľom správy je vyhodnotiť prijaté opatrenia po roku uplatnenia zákona č. 106/2004 Z. z. o spotrebnej dani z tabakových výrobkoch a zákona č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z.  o výrobe a uvádzaní liehu na trh v znení zákona č. 211/2003 Z.  z. v praxi, ktorých cieľom bolo okrem iného dospieť k zamedzeniu daňových únikov, k sprehľadneniu celého systému nakladania s liehom, tabakom a tabakovými výrobkami, k rozšíreniu kontrolných možností, k obmedzeniu nelegálneho obchodu s liehom, tabakom a tabakovými výrobkami a tým k výraznému zlepšeniu podnikateľského prostredia. 
 
Správa je rozdelená do dvoch častí, osobitne pre spotrebnú daň z liehu a osobitne pre spotrebnú daň z  tabakových výrobkov. Obe časti popisujú niektoré formy daňových únikov, použitie nástrojov na zamedzenie daňovým únikom, zhodnotenie výsledkov prijatej legislatívy a jej uplatnenie sa v praxi a návrhy prijatia ďalších opatrení na zamedzenie daňovým únikom. 

	Správa nemá priamy ani nepriamy dopad na štátny rozpočet, rozpočet obcí a vyšších územných celkov, na podnikateľské prostredie, nemá environmentálny vplyv ani vplyv na zamestnanosť.

Správa o daňových únikoch na spotrebnej dani z liehu a na spotrebnej dani z tabakových výrobkov po vstupe SR do EÚ a návrh opatrení na ich elimináciu  bola zaslaná na medzirezortné pripomienkové konanie. Vyhodnotenie medzirezortného pripomienkového konania je v prílohe predkladanej správy.